钦定古今图书集成/明伦汇编/官常典/第778卷 > 宋弁
## 钦定古今图书集成/明伦汇编/官常典/第778卷 > 宋弁

按《魏书》本传，“弁字义和，广平列人人也。祖愔，与从叔
宣、博陵崔建俱知名。世祖时，历位中书博士、员外散
骑常侍，使江南，赐爵列人子。还拜广平太守。兴安五
年卒，赠安远将军、相州刺史，谥曰惠。长子显袭爵。弁
伯父世显无子，养弁为后。弁父叔珍，李敷妺夫，因敷
事而死。弁才学儁赡，少有美名。高祖初，曾至京师，见”
尚书李冲，因言论移日，冲竦然异之，退而言曰：“此人
一日千里，王佐才也。”显卒，弁袭爵。弁与李彪州里，迭
相祗好。彪为秘书丞，弁自中散，彪请为著作佐郎，寻
除尚书殿中郎中。高祖曾因朝会之次，历访治道，弁
年少官微，自下而对，声姿清亮，进止可观，高祖称善
者久之，因是大被知遇，赐名为弁，意取弁和献玉，楚
王不知宝之也。迁中书侍郎，兼员外郎，常侍使于萧
赜。赜司徒萧子良、秘书丞王融等皆称美之，以为志
气謇谔，不逮李彪，而体韵和雅，举止闲邃过之。转散
骑侍郎，时散骑位在中书之右，高祖曾论江左事，因
问弁曰：“卿比南行，入其隅隩，彼政道云何？兴亡之数，
可得知不？”弁对曰：“萧氏父子，无大功于天下，既以逆
取，不能顺守，德政不理，徭役滋剧，内无股肱之助，外
有怨叛之民。以臣观之，必不能贻厥孙谋，保有南海。
若物惮其威，身免为幸。”后车驾南征，以弁为司徒司
马、曜武将军、东道副将军。人有盗马靽者，斩而徇之。
于是三军振惧，莫敢犯法。黄门郎崔光荐弁自代，高
祖不许，然亦赏光知人。未几，以弁兼黄门，寻即正，兼
司徒左长史。时大选内外群官，并定四海士族，弁专
参铨量之任，事多称旨。然好言人之阴短，高门大族
意所不便者，弁因毁之。至于旧族沦滞，人非可忌者，
又申达之。弁又为本州大中正，姓族多所降抑，颇为
时人所怨。从驾南讨，诏弁于豫州都督所部及东荆
领叶，皆减戍士营农，水陆兼作。迁散骑常侍，寻迁右
卫将军，领黄门。弁屡自陈让。高祖曰：“吾为相知者，卿
亦不可有辞，岂得专守一官，不助朕为治。且常侍者，
黄门之粗冗；领军者，二卫之假摄不足。空存推让，以
弃大委。”其被知遇如此。始高祖北都之选也，李冲多
所参预，颇抑宋氏。弁有恨于冲，而与李彪交结，雅相
知重。及彪之抗冲，冲谓彪曰：“尔如狗耳，为人所嗾。”及
冲劾彪不至，大罪，弁之力也。彪除名为民，弁大相嗟
慨，密图申复。高祖在汝南，不豫，大渐，旬有馀日，不见
侍臣左右，唯彭城王勰等数人而已。小瘳，乃引见门
下及宗室长幼诸人，入者未能知，致悲泣，弁独进及
御床，歔欷流涕曰：“臣不谓陛下圣颜毁瘠乃尔！”由是
益重之。车驾征马圈，留弁以本官兼祠部尚书，摄七
兵事。及行，执其手曰：“国之大事，在祠与戎，故令卿绾
摄二曹，可不自勉！”弁顿首辞谢。弁劬劳王事，夙夜在
公，恩遇之甚，辈流莫及，名重朝野，亚于李冲。高祖每
称弁可为吏部尚书。及崩，遗诏以弁为之，与咸阳王
禧等六人辅政，而弁已先卒，年四十八。诏赐钱十万，
布三百匹，赠安东将军、瀛州刺史，谥曰贞顺。弁性好
矜伐，自许膏腴。高祖以郭祚晋魏名门，从容谓弁曰：
“卿固应推郭祚之门也。”弁笑曰：“臣家未肯推祚。”高祖
曰：“卿自汉魏以来，既无高官，又无儁秀，何得不推？”弁
曰：“臣清素自立，要尔不推。”侍臣出。后高祖谓彭城王
勰曰：“弁人身良自不恶，乃复欲以门户自矜，殊为可
怪。”子维。